আমিও, হাসান আজিজুল হকের সাহিত্যকর্ম-সম্পর্কিত অভিসন্দর্ভ ও সম্পাদনা গ্রন্থপাঠে যতটা মুগ্ধ হয়েছি, তার চেয়েও অধিক আনন্দ-বিস্ময় আর মুগ্ধতায় পাঠ করি তাঁর গল্পের বিষয় ও নির্মাণশৈলী। চন্দনের গল্পের সঙ্গে আমার প্রথম পরিচয় কালি ও কলমে। ওঁর গল্পের বুনন-প্রণালি বারবার মনে করিয়ে দেয় সৈয়দ ওয়ালীউল্লাহ্র গল্পের গঠন ও কথনরীতির কথা। কিন্তু শেষ পর্যন্ত চন্দনের গল্প, চন্দনের মতো হয়েই গড়ে ওঠে। তাঁর গল্পের বিষয় প্রধানত নগরজীবন, রাজনীতি আর মুক্তিযুদ্ধ। তবে এসব সঙ্গ-প্রসঙ্গ গল্পের শরীরকে স্ফীত করে না, খুব প্রচ্ছন্নভাবে তার প্রয়োগ থাকে। বাস্তব খানিকটা জাদুবাস্তব বা পরাবাস্তব ভঙ্গিতে উপস্থাপিত হয়।